* **Objava za medije –**

Opatija, 27. travanj 2018.

**Adriatic Croatia International Club, za djelatnost marina d.d. (ACI d.d.) -**

**objava nerevidiranog izvješća za prvi kvartal 2018. godine**

Društvo ACI d.d. objavilo je nerevidirano izvješće poslovanja za prvi kvartal 2018. godine. Prema financijskim pokazateljima, ACI d.d. je u prva 3 mjeseca 2018. godine ostvario **4%-tno povećanje ukupnih prihoda** u odnosu na isti period prošle godine. **Ukupno ostvareni prihodi od 33,7 milijuna kuna su za 1,3 milijuna kuna veći** od prihoda promatranog perioda protekle godine.

**Ukupni poslovni prihodi povećani su za 8 % u odnosu na isti period prošle godine, a iznose 31,4 milijuna kuna**. Navedeno je povećanje posljedica porasta prihoda u svim segmentima poslovanja. Tako su prihodi od stalnog veza porasli za 6%, od mjesečnog veza 16%, od dnevnog veza 76%, od zakupa za 14%, od ostalih usluga pruženih nautičarima za 13% dok su ostali poslovni prihodi porasli za 20%.

Zbog sezonalnosti poslovanja i činjenice da se u ovom periodu realizira najznačajniji dio rashoda uslijed intenzivnih ulaganja i pripreme sezone, rezultati poslovanja u prvom kvartalu godine uobičajeno prikazuju negativan rezultat, no u odnosu na prethodnu godinu negativan rezultat umanjen je za 21% i iznosi 3,9 milijuna kuna.

U 2018. godini ACI nastavlja s intenzivnim ulaganjem u modernizaciju poslovanja u cilju postizanja visoke razine izvrsnosti i kvalitete nautičke ponude i usluga u marinama pa su tako planirane investicije u vrijednosti od 188,2 milijuna kuna. Najznačajnije ulaganje je kompletna rekonstrukcija ACI marine Rovinj vrijedna 160 milijuna kuna, koja bi trebala s radom započeti u srpnju. Novi koncept marine prožet je notom ekskluzivnosti u svakome detalju. Izgradnja nove ACI marine Rovinj predstavlja značajan iskorak u standardima nautičkoga turizma u Hrvatskoj. Vrhunski dizajn, najnovija tehnološka rješenja te visoka razina tailor made tehničke i ugostiteljske usluge marine na tragu najmodernijih nautičkih one stop shop odredišta idealno će se uklopiti u destinaciju koja se razvija ubrzanim tempom.

U tijeku je i opremanje sidrišta uvali Vozarica i Srednja Draga koje će u nadolazećoj sezoni biti stavljeno u funkciju i time pojačati raspoložive kapacitete u neposrednoj blizini ACI marine Skradin.

ACI već niz godina poseban naglasak stavlja na brigu o zaštiti okoliša, posebice morskog. Početkom ove godine ostvarena je suradnja sa Green Sail inicijativom cilj koje je stvaranje ekološki prihvatljivih praksi u postupanju sa otpadom, posebice kroz podizanje svijesti za brigu o okolišu kod nautičara, zaposlenika i poslovnih partnera. U suradnji sa korporacijom Tesla u niz ACI marina već su 2017. instalirane električne punionice za automobile (ACI Umag, Cres, Opatija, Split, Veljko Barbieri i Dubrovnik), dok bi do sezone punionice trebale biti stavljene na korištenje i u marinama Pomer, Rovinj, Supetarska Draga, Jezera, Vodice, Šimuni, Milna, Vrboska i Korčula.

Prateći svjetske trendove, Društvo radi i na podizanju sigurnosti u marinama sa aspekta tehničke zaštite, uvođenjem novih sigurnosnih procedura i pojačavanjem WI-FI sustava i sustava video nadzora u nekoliko ACI marina. U tijeku je i intenzivna digitalizacija odnosno prilagodba niza poslovnih aktivnosti novim tehnologijama. Slijedom izvrsnih rezultata ACI-jevog sustava rezervacije veza i zadovoljstva gostiju korištenjem istog, nastavljaju se aktivnosti na razvoju digitalnih prodajnih i komunikacijskih kanala - nautičarima je od sredine travnja dostupna i nova ACI mobilna aplikacija koja osigurava jednostavan postupak rezervacije veza i niz drugih informacija o marinama.

Svoju usmjerenost na postizanje visokih standarda kvalitete organizacije poslovanja, pružanja usluga i zaštitu okoliša, ACI je u 2018. g. potvrdio i radom na uvođenju tri ISO standarda koji se odnose na sustav upravljanja kvalitetom, okolišem i energijom, za koje je planirana certifikacija prije sezone.

Za dodatne informacije:

Gracia Krainer,

Voditeljica ureda za odnose s javnošću,

gsm: 098 398 803